I denne weekend blev de ni kvinder langt om længe færdig med at brodere det 70 meter lange tæppe. Siden 1999 har de mødtes hver tirsdag for at brodere, og nu er de endelig færdige. - Når sådan et stort projekt slutter, så er der noget vemodigt over det, og det giver en lille smule tomrum bagefter, men det er også dejligt, siger Kamma Jensen fra Nørresundby. I denne weekend kunne man møde brodøserne på Vikingemarkedet ved Lindholm Høje, og se deres tæppe. Det er en eksakt kopi af det oprindelige Bayeux-tapetet, som afbilleder historien om slaget ved Hastings i 1066, som også er afslutningen på Vikingetiden. Billederne fortæller historien om Vilhelm Erobrerens invasion af England. 18.000 arbejdstimer har brodøserne brugt på deres udgave af billedtæppet. Det originale Bayeux-tapet hænger på et museum i Frankrig, og er 900 år gammelt. Brodøserne håber, at deres tæppe kan blive udstillet på Børglum Kloster.

Opsummering:
I 14 et halvt år har ni nordjyske kvinder været i gang med at brodere et tæppe. Det er en kopi af det historiske Bayeux-tapet fra Vikingetiden.